Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ για την τροποποίηση του κανονισμού (ΕΚ) αριθ. 539/2001 περί του καταλόγου τρίτων χωρών οι υπήκοοι των οποίων υπόκεινται στην υποχρέωση θεώρησης για τη διέλευση των εξωτερικών συνόρων των κρατών μελών, και του καταλόγου των τρίτων χωρών οι υπήκοοι των οποίων απαλλάσσονται από την υποχρέωση αυτή

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Στις 15 Μαρτίου 2001, το Συμβούλιο εξέδωσε τον κανονισμό (ΕΚ) αριθ. 539/2001 [1] περί του καταλόγου τρίτων χωρών οι υπήκοοι των οποίων υπόκεινται στην υποχρέωση θεώρησης για τη διέλευση των εξωτερικών συνόρων των κρατών μελών, και του καταλόγου των τρίτων χωρών οι υπήκοοι των οποίων απαλλάσσονται από την υποχρέωση αυτή.

[1] ΕΕ L 81 της 21.3.2001, σ. 1.

Η αναγραφή της Ρουμανίας στο παράρτημα II του κανονισμού (τρίτες χώρες οι υπήκοοι των οποίων απαλλάσσονται από την υποχρέωση θεώρησης) συνοδεύεται από αστερίσκο που παραπέμπει στο άρθρο 8 παράγραφος 2. Από τη διάταξη αυτή, προκύπτει ότι η εφαρμογή της απαλλαγής των Ρουμάνων υπηκόων από την υποχρέωση θεώρησης θα αποφασιστεί αργότερα από το Συμβούλιο, σύμφωνα με το άρθρο 67 παράγραφος 3 της συνθήκης και με βάση έκθεση συνοδευόμενη από κάθε πρόσφορη σύσταση, την οποία η Επιτροπή θα υποβάλει στο Συμβούλιο το αργότερο μέχρι τις 30 Ιουνίου 2001. Η έκθεση αυτή πρέπει να αναφέρει ποιες δεσμεύσεις η Ρουμανία είναι διατεθειμένη να αναλάβει όσον αφορά την παράνομη μετανάστευση και την παράνομη διαμονή, καθώς και τον επαναπατρισμό των προσώπων που προέρχονται από τη Ρουμανία και τα οποία διαμένουν παράνομα σε κράτος μέλος.

Η Επιτροπή υπέβαλε στο Συμβούλιο την έκθεση που της ζητήθηκε [2].

[2] COM(2001) 361 τελικό της 29.6.2001.

Στην έκθεση διαπιστώνεται ότι η Ρουμανία πραγματοποίησε αδιάψευστη πρόοδο στο νομοθετικό και οργανωτικό πεδίο όσον αφορά την παράνομη μετανάστευση και τον επαναπατρισμό, από τα κράτη μέλη, των προερχόμενων από τη Ρουμανία και παρανόμως διαμενόντων προσώπων, την πολιτική θεωρήσεων και τους συνοριακούς ελέγχους. Η έκθεση παρουσιάζει επίσης τις δεσμεύσεις που έχει αναλάβει η Ρουμανία στους διάφορους αυτούς τομείς.

Ως συμπέρασμα της έκθεσης, η Επιτροπή συνιστά στο Συμβούλιο να αποφασίσει να θέσει σε εφαρμογή την απαλλαγή των Ρουμάνων υπηκόων από την υποχρέωση θεώρησης, από 1ης Ιανουαρίου 2002. Για το σκοπό αυτό, η Επιτροπή υποβάλλει στο Συμβούλιο την παρούσα πρόταση τροποποίησης του κανονισμού αριθ. 539/2001. Στόχος είναι η κατάργηση των διατάξεων του κανονισμού σύμφωνα με τις οποίες η έναρξη ισχύος της απαλλαγής των Ρουμάνων υπηκόων από την υποχρέωση θεώρησης εξαρτάται από απόφαση που θα ληφθεί αργότερα από το Συμβούλιο.

Προτείνοντας στο Συμβούλιο να θέσει τέρμα στην προσωρινή κατάσταση στην οποία παρέμενε η Ρουμανία βάσει του κανονισμού αριθ. 539/2001, η Επιτροπή επιβεβαιώνει τη γραμμή που είχε ακολουθήσει τόσο στην αρχική της πρόταση της 26ης Ιανουαρίου 2000 [3] όσο και στην τροποποιημένη πρόταση της 21ης Σεπτεμβρίου 2001 [4]. Η θέση σε ισχύ της απαλλαγής των Ρουμάνων υπηκόων ανταποκρίνεται επίσης και στην επιθυμία που το Κοινοβούλιο είχε εκφράσει τελευταία στη γνώμη του της 5ης Ιουλίου 2000 [5] για την πρόταση της Επιτροπής της 26ης Ιανουαρίου 2000.

[3] ΕΕ C 177 της 27.6.2000, E/66.

[4] ΕΕ C 376 της 29.12.2000, E/1.

[5] ΕΕ C

ΣΧΟΛΙΑΣΜΟΣ ΤΩΝ ΑΡΘΡΩΝ:

Άρθρο 1:

Καταργεί τις διατάξεις του άρθρου 8 του κανονισμού οι οποίες διατηρούν προσωρινά την υποχρέωση θεώρησης για τους Ρουμάνους υπηκόους και προβλέπουν τα στάδια και τις διαδικασίες που πρέπει να ακολουθηθούν για τον τερματισμό αυτής της προσωρινής κατάστασης. Στο άρθρο 8, διατηρεί αποκλειστικά και μόνο το εδάφιο το σχετικό με την έναρξη ισχύος.

Άρθρο 2 :

Σε συνοχή με το άρθρο 1, το παρόν άρθρο καταργεί από το παράρτημα ΙΙ (κατάλογος τρίτων χωρών οι υπήκοοι των οποίων απαλλάσσονται από την υποχρέωση θεώρησης) τα στοιχεία που αναφέρονται στο προσωρινό καθεστώς το οποίο ορίζεται στο άρθρο 8.

Άρθρο 3 :

Χωρίς να τροποποιεί τον προηγούμενο κανονισμό, το άρθρο αυτό ορίζει την έναρξη ισχύος του παρόντος κανονισμού.

2001/0231 (CNS)

Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ για την τροποποίηση του κανονισμού (ΕΚ) αριθ. 539/2001 περί του καταλόγου τρίτων χωρών οι υπήκοοι των οποίων υπόκεινται στην υποχρέωση θεώρησης για τη διέλευση των εξωτερικών συνόρων των κρατών μελών, και του καταλόγου των τρίτων χωρών οι υπήκοοι των οποίων απαλλάσσονται από την υποχρέωση αυτή

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 62 σημείο 2 στοιχείο β), περίπτωση i),

την πρόταση της Επιτροπής,

τη γνώμη του Ευρωπαϊκού Κοινοβουλίου,

Εκτιμώντας τα ακόλουθα:

(1) Ο κανονισμός αριθ. 539/2001 κατατάσσει τη Ρουμανία μεταξύ των τρίτων χωρών οι υπήκοοι των οποίων απαλλάσσονται από την υποχρέωση θεώρησης, αλλά ορίζει ότι για να αρχίσει να ισχύει η εν λόγω απαλλαγή των Ρουμάνων υπηκόων το Συμβούλιο θα λάβει αργότερα σχετική απόφαση. Η απόφαση αυτή πρέπει να ληφθεί με βάση έκθεση που η Επιτροπή οφείλει να υποβάλει στο Συμβούλιο το αργότερο στις 30 Ιουνίου 2001 συνοδευόμενη από κάθε πρόσφορη σύσταση.

(2) Στην έκθεση της 29ης Ιουνίου 2001, η Επιτροπή διαπιστώνει την αναμφισβήτητη πρόοδο που έχει πραγματοποιήσει η Ρουμανία όσον αφορά την παράνομη μετανάστευση από το έδαφός της, την πολιτική στον τομέα των θεωρήσεων και τους ελέγχους στα σύνορά της. Η Επιτροπή καταγράφει επίσης τις δεσμεύσεις που έχει αναλάβει η Ρουμανία στον τομέα αυτό. Ως συμπέρασμα της έκθεσης, η Επιτροπή συνιστά στο Συμβούλιο να θέσει σε εφαρμογή την απαλλαγή των Ρουμάνων υπηκόων από την υποχρέωση θεώρησης, από 1ης Ιανουαρίου 2002.

(3) Προκειμένου να τεθεί σε εφαρμογή η απαλλαγή των Ρουμάνων υπηκόων από την υποχρέωση θεώρησης, πρέπει να καταργηθούν οι διατάξεις του κανονισμού αριθ. 539/2001 που έχουν ως αντικείμενο την προσωρινή διατήρηση της υποχρέωσης θεώρησης.

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το άρθρο 8 του κανονισμού αριθ. 539/2001 αντικαθίσταται από το ακόλουθο κείμενο:

"Ο παρών κανονισμός αρχίζει να ισχύει την εικοστή ημέρα μετά τη δημοσίευσή του στην Επίσημη Εφημερίδα των Ευρωπαϊκών Κοινοτήτων".

Άρθρο 2

Στο παράρτημα II του κανονισμού αριθ. 539/2001, καταργούνται τα εξής:

- ο αστερίσκος που συνοδεύει την αναγραφή της Ρουμανίας.

- η υποσημείωση που παραπέμπει στο άρθρο 8 παράγραφος 2.

Άρθρο 3

Ο παρών κανονισμός αρχίζει να ισχύει την εικοστή ημέρα μετά τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα στα κράτη μέλη σύμφωνα με τη συνθήκη για την ίδρυση της Ευρωπαϊκής Κοινότητας.

Βρυξέλλες,

Για το Συμβούλιο

Ο Πρόεδρος